Official Journal L 029 , 04/02/2000 P. 0021 - 0022



ROZHODNUTIE RADY z 24. januára 2000, ktorým sa ustanovuje Výbor pre zamestnanosť (2000/98/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 130, so zreteľom na stanovisko Európskeho parlamentu1, keďže: (1) článok 3 zmluvy hovorí, že činnosti spoločenstva majú zahŕňať aj podporu koordinácie medzi politikou zamestnanosti členských štátov s cieľom zvýšiť ich efektívnosť rozvojom koordinovanej stratégie zamestnanosti; (2) časť III, hlava VIII zmluvy ustanovuje postupy, ktoré by členské štáty a spoločenstvo mali dodržiavať pri vytváraní koordinovanej stratégie zamestnanosti a najmä stratégie na podporu kvalifikovaných, pripravovaných a adaptabilných zamestnancov a pracovných trhov reagujúcich na ekonomické zmeny; táto hlava ustanovuje zriadenie Výboru pre zamestnanosť, ktorý by mal postavenie poradného výboru (ďalej len "výbor"); (3) pri plnení svojich povinností, medzi ktoré patrí poskytovanie poradenstva a prispievanie k práci Rady a Komisie, by mal tento výbor prispievať k zabezpečeniu toho, aby európska stratégia zamestnanosti, koordinácie makroekonomickej politiky a proces ekonomickej reformy boli formulované a vykonávané dôsledne a navzájom sa podporovali; (4) bolo by vhodné, aby výbor a orgány spoločenstva, ktoré sa zúčastňujú na koordinácii hospodárskej politiky, najmä Hospodársky a finančný výbor a Výbor pre hospodársku politiku, užšie spolupracovali; (5) výbor by mal užšie spolupracovať so sociálnymi partnermi, najmä s tými, ktorí sú zastúpení v Stálom výbore pre zamestnanosť, ktorí boli ustanovení rozhodnutím Rady 1999/207/ES z 9. marca 1999 o reforme Stáleho výboru pre zamestnanosť, ktorým sa zrušuje rozhodnutie 70/532/EHS2; (6) Výbor pre zamestnanosť má nahradiť Výbor pre zamestnanosť a trh práce zriadený rozhodnutím 97/16/ES3; rozhodnutie 97/16/ES je preto potrebné zrušiť, ROZHODLA TAKTO: Článok 1 Inštitúcie a funkcie 1. Rada týmto ustanovuje poradný Výbor pre zamestnanosť (ďalej iba "výbor") na podporu koordinácie politiky zamestnanosti a trhu práce medzi členskými štátmi, plne v súlade so zmluvou a s náležitým ohľadom na právomoci inštitúcií a orgánov spoločenstva. 2. Úlohou výboru je: - monitorovať situáciu v oblasti zamestnanosti a politiky zamestnanosti v členských štátoch a spoločenstve, - bez dopadu na článok 207 zmluvy, formulovať stanoviská na žiadosť Rady alebo Komisie, alebo z vlastného podnetu a prispievať k príprave činností Rady, ktoré sú uvedené v článku 128 zmluvy. S týmto cieľom by mal výbor taktiež najmä: - podporovať dôležitosť úlohy vysokej úrovne zamestnanosti pri formulovaní a implementácii politiky a aktivít spoločenstva, - prispieť k postupu vedúcemu k prijatiu všeobecných zásad hospodárskej politiky s cieľom zabezpečiť súlad medzi zásadami zamestnanosti a uvedenými zásadami a prispieť k synergii medzi európskou stratégiou zamestnanosti, koordináciou makroekonomickej politiky a procesom ekonomickej reformy tak, aby sa navzájom dopĺňali a podporovali, - zúčastňovať sa makroekonomického dialógu na úrovni spoločenstva, - podporovať výmenu informácií a skúseností medzi členskými štátmi a Komisiou. Článok 2 Členstvo 1. Každý členský štát a Komisia vymenujú dvoch členov výboru. Môžu taktiež vymenovať dvoch náhradníkov. 2. Členovia výboru a náhradníci sa musia vyberať spomedzi vyšších štátnych úradníkov alebo expertov, ktorí majú vynikajúce schopnosti v oblasti politiky zamestnanosti a pracovného trhu v členských štátoch. 3. Na rokovanie si výbor môže v prípade potreby prizvať externých expertov. Článok 3 Pôsobenie 1. Výbor si zvolí predsedu spomedzi členov vymenovaných členskými štátmi na dvojročné neobnoviteľné obdobie. 2. Predsedovi pomáhajú štyria podpredsedovia, z ktorých dvoch volí výbor spomedzi svojich členov na dvojročné obdobie. Tretí je zástupcom členského štátu, ktorý predsedá Rade a štvrtý je zástupcom členského štátu, ktorý bude predsedať v nasledujúcom období. 3. Analytickú a organizačnú podporu poskytuje výboru Komisia. Spomedzi svojich zamestnancov vyberie člena za tajomníka, ktorý bude plniť pokyny výboru, čím bude pomáhať výboru pri plnení jeho úloh. Komisia sa spojí s Generálnym sekretariátom Rady vo veci konania stretnutí. 4. Výbor ustanoví vlastný rokovací poriadok. 5. Stretnutia výboru zvoláva predseda buď zo svojho vlastného podnetu alebo na žiadosť väčšiny členov výboru. Článok 4 Pracovné skupiny Výbor môže poveriť náhradníkov štúdiom špecifických otázok alebo môže na tento účel zriadiť pracovné skupiny. V takých prípadoch predsedníctvo vykonáva buď člen, alebo náhradník výboru alebo úradník Komisie vymenovaný výborom. Pracovné skupiny si môžu prizvať expertov, aby im pomáhali. Článok 5 Kontakt s ostatnými orgánmi 1. Pri plnení svojho mandátu výbor sa radí s vedením a pracovníkmi. V tejto súvislosti nadviaže kontakt so sociálnymi partnermi, ktorí sú zastúpení v Stálom výbore pre zamestnanosť. 2. Výbor v prípade potreby spolupracuje s ostatnými príslušnými orgánmi a výbormi zaoberajúcimi sa záležitosťami hospodárskej politiky. Článok 6 Zrušenie Výbor pre zamestnanosť a trh práce, ktorý bol ustanovený rozhodnutím 97/16/ES, prestane existovať ku dňu prvého zasadnutia výboru, ktorý sa zakladá týmto rozhodnutím. Prvé zasadnutie výboru sa uskutoční najneskôr do štyroch mesiacov od dátumu prijatia tohto rozhodnutia. Rozhodnutie 97/16/ES sa zrušuje ku dňu, keď zanikne Výbor pre zamestnanosť a trh práce. Článok 7 Uverejnenie Toto rozhodnutie sa uverejní v Úradnom vestníku Európskych spoločenstiev. V Bruseli 24. januára 2000 Za Radu predseda L. Capoulas Santos 1Stanovisko doručené dňa 4. novembra 1999 (zatiaľ neuverejnené v Úradnom vestníku Európskych spoločenstiev). 2Ú. v. ES L 72, 18.3.1999, s. 33. 3Ú. v. ES L 6, 10.1.1997, s. 32.